
international animation festival




Rozhodovať o víťazovi nebude len porota

Medzinárodný festival animovaného filmu Fest Anča, ktorého domovom sa 31. júla - 2. augusta stane opäť žilinské kultúrne centrum Stanica-Záriečie, ponúkne okrem nesúťažných filmov i tie, ktoré sa uchádzajú o jednu z vyhlásených cien. 

O tom, že Anča je fest súťaživá svedčí aj to, že prináša nie jednu, ale hneď tri súťaže určené tvorcom animovaných filmov. Kým o víťazoch hlavnej ceny Anča Award či súťaže určenej slovenským autorom Maya Award rozhoduje odborná porota, o tom, kto si odnesie špeciálnu cenu divákov internetovej televízie huste.TV v podobe 1000 EUR, môžete rozhodnúť aj vy. Ak chcete podporiť tvorcov animovaných filmov, ktorým tento rok len o vlások unikla nominácia na hlavnú cenu a posunúť ich k víťazstvu, môžete tak urobiť pridelením elektronického hlasu. Hlasovať sa dá na stránke festanca.huste.tv, kde nájdete desať krátkych filmov zo siedmych krajín. Výhercovia všetkých súťaží budú slávnostne vyhlásení 2. augusta 2009 na žilinskej radnici.

Fest Anča nie je len klasickou prehliadkou animovaných filmov v kinosále, ale multimediálnym open-air podujatím, kde sú filmy dopĺňané živou hudbou, performance, workshopmi, seminármi, koncertmi i výstavou. V pohodovej atmosfére festivalu sa prirodzene nadväzujú medzinárodné kontakty a zároveň búrajú múry medzi publikom a profesionálmi. Vzniká priaznivé ovzdušie na konfrontáciu so svetovou tvorbou. Dostatok priestoru je venovaný aj prezentácii slovenskej animácie, s cieľom povzbudiť silnejúcu generáciu mladých tvorcov animovaného filmu.

